รัฐบาลกู้ขาดดุล 3 เดือน เกินครึ่งตุนเงินคงคลัง
รัฐบาลกู้ขาดดุล 3 เดือนปีงบ 64 ถึง 340,810 ล้านบาท เพิ่มขึ้นจากช่วงเดียวกัน 1,195.2%
28 ม.ค. 2564

กระทรวงการคลัง รายงานฐานะการคลังของรัฐบาลตามระบบกระแสเงินสดในช่วงไตรมาสแรกของปีงบประมาณ 2564 (ตุลาคม – ธันวาคม 2563) รัฐบาลมีรายได้นำส่งคลังทั้งสิ้น จำนวน 605,797 ล้านบาท ในขณะที่มีการเบิกจ่ายเงินงบประมาณทั้งสิ้น จำนวน 1,018,301 ล้านบาท รัฐบาลได้กู้เงินเพื่อชดเชยการขาดดุล จำนวน 340,810 ล้านบาท ส่งผลให้เงินคงคลัง ณ สิ้นเดือนธันวาคม 2563 มีจำนวนทั้งสิ้น 473,001 ล้านบาท
ทั้งนี้ งบประมาณ 2564 วงเงิน 3,285,962 ล้านบาท ประมาณการเก็บรายได้ 2,677,000 ล้านบาท เป็นงบประมาณแบบขาดดุล ต้องกู้เงินเพื่อชดเชยขาดดุล 608,962 ล้านบาท
อย่างไรก็ตามในช่วง 3 เดือนแรกของปีงบประมาณ 2564 มีการกู้เพื่อชดเชยขาดดุลไปแล้ว 340,810 ล้านบาท เกินกว่าครึ่งของการกู้ชดเชยขาดดุลทั้งปี เมื่อเทียบกับช่วงเดียวกันปีงบประมาณ 2563 มีการกู้ชดเชยขาดดุล 26,314 ล้านบาท หรือเพิ่มขึ้น 314,496 ล้านบาท หรือ 1,195.2% เพื่อเสริมเงินคงคลังให้เพียงต่อการใช้จ่าย โดยเงินคงคลังล่าสุดอยู่ที่ 473,001 ล้านบาท ลดลงจากต้นปีงบประมาณ 2564 ประมาณ 100,000 ล้านบาท




ทั้งนี้กระทรวงการคลัง เปิดเผยผลการจัดเก็บรายได้รัฐบาลสุทธิในช่วงไตรมาสแรกของปีงบประมาณ 2564 (ตุลาคม – ธันวาคม 2563) รัฐบาลจัดเก็บรายได้สุทธิ จำนวน 515,749 ล้านบาท ต่ำกว่าประมาณการตามเอกสารงบประมาณ 39,998 ล้านบาท หรือ 7.2% ต่ำกว่าช่วงเดียวกันของปีก่อน 92,225 ล้านบาท หรือ 15.2%
ทั้งนี้ การจัดเก็บรายได้ที่ต่ำกว่าประมาณการเป็นผลจากภาวะเศรษฐกิจที่หดตัวเนื่องจากผลกระทบของการแพร่ระบาดของโรคติดเชื้อไวรัสโคโรนา 2019 ที่มีต่อกิจกรรมทางเศรษฐกิจ
โดยการนำส่งรายได้ของรัฐวิสาหกิจ และการจัดเก็บรายได้ของกรมสรรพากร ต่ำกว่าประมาณการ 20,279 และ 18,460 ล้านบาท หรือ 39.8% และ 5.0% ตามลำดับ